HELSINGIN KÄRÄJÄOIKEUS
Porkkalankatu 13
00180 Helsinki
Puh. *010 36 44200			4.4.2006

Oikeusministeriö
Lainvalmisteluosasto

Viite: 	Lausuntopyyntö OM019:00/2006, OM 6/481/2006

Asia:	 Käräjäoikeuden lausunto rikoslain 50 luvun muuttamisesta

Esityksessä huumausainerikosten rangaistavuutta ehdotetaan laajennettavaksi. Huumausaineen viljelyn, kuljettamisen ja kuljetuttamisen yritys ehdotetaan säädettäväksi rangaistaviksi. Myös huumausainerikoksen edistämisen yritys ehdotetaan rangaistavaksi. Rikoslakiin ehdotetaan säädettäväksi uusi törkeää huumausainerikoksen edistämistä koskeva säännös. Oikeushenkilön rangaistusvastuu ehdotetaan ulotettavaksi koskemaan huumausainerikoksia.

Ehdotetuilla säännöksillä pantaisiin täytäntöön huumausainerikosten torjunnan tehostamiseksi Euroopan unionin neuvoston puitepäätös laittoman huumausainekaupan rikostunnusmerkistöjä ja seuraamuksia koskevien vähimmäissääntöjen vahvistamisesta.

Kuten ehdotusten perusteluista ilmenee, muutosesityksen alaan kuuluvia tilanteita esiintyy tuomioistuimissa hyvin vähän. Kyse lienee lähinnä varautumisesta ja seuraamusjärjestelmän ulottamista huumausaineiden valmistuksessa käytettäviin aineisiin. 

Oikeuskäytännössä saattaa  tulla rajanveto-ongelmia sen suhteen, missä vaiheessa huumausainerikoksen / törkeän huumausainerikoksen edistämi-nen on edennyt yritysasteelle. Tätä rajanvetoa olisi hyvä havainnollistaa säännöksen perusteluissa.

Törkeän huumausainerikoksen edistämisen edellyttämä jäsenyys sellaisessa rikollisryhmässä, joka on järjestäytynyt juuri huumausainerikosten tekemistä varten, voi olla vaikea näyttökysymys. Vakavia huumausainerikoksia ei juuri koskaan tehdä yksin, vaan organisaation osina, jossa eri henkilöt ovat usein tietämättömiä toisistaan ja heidän tehtävistään.
Voimassa olevassa rikoslain 50 luvun 2 §:ssä törkeän huumausainerikoksen tunnusmerkistössä on säännelty erikseen vaihtoehtoisina edellytyksinä muun muassa joko että kyse on erittäin vaarallisesta huumausaineesta tai suuresta määrästä huumausainetta tai että rikoksentekijä toimii järjestäytyneen rikollisryhmän jäsenenä. Törkeän huumausainerikoksen tekomuodon edellytykseksi riittää, että joku edellytyksistä täyttyy. Törkeän huumausainerikoksen edistämisessä molempien edellytysten tulee täyttyä. Tämä tuntuu epäjohdonmukaiselta.  

Esityksessä on ehdotettu törkeän huumausainerikoksen edistämisen rangaistusasteikoksi vankeutta vähintään 4 kuukautta ja enintään 6 vuotta. Tämä asteikko on käräjäoikeuden arvion mukaan oikeassa suhteessa muiden huumausainerikosten rangaistusasteikkoon.

Puitepäätöksen 5 artikla antaisi mahdollisuuden jäsenvaltion harkinnan mukaan rangaistuksen lieventämiseen silloin kun rikoksentekijä antaa viranomaisille tietoja, joiden avulla muita rikoksentekijöitä voidaan asettaa syytteeseen. Muun kuin oman rikoksensa selvittämisestä annettavaan rangaistuksen alentamiseen on Suomessa suhtauduttu kielteisesti. Rikoslain 6 luvun 6 §:n 3 kohdan mukaan rangaistuksen lieventäminen koskee vain tekijän pyrkimystä estää tai lieventää oman rikoksensa vaikutuksia tai edistää oman rikoksensa selvittämistä. 

Vakava huumausainerikollisuus toimii lähes aina organisaationa. Rikoksen tunnusmerkistö on kuvattu syytteissä usein lyhyesti. Syyte voitaisiin yksin kiinni jääneen henkilön osalta käsitellä pikaisesti. On yhteiskunnallisesti tärkeää, että vakavaa järjestäytynyttä huumausainerikollisuutta saadaan tehokkaasti torjuttua. Esimerkiksi tullissa kiinni joutunut huumausainerikoksiin syyllistynyt kiinni otettu on monesti esitutkinnassa suostunut selvittämään mistä, keneltä ja miten hän on hankkinut huumausaineen ja miten se oli tarkoitus toimittaa eteenpäin markkinoille Suomessa.  Saattaisi olla rikoskokonaisuuden selvittämiseksi paikallaan, että vastaaja voisi huumausainerikoksen kokonaisuuden selvittämisestä saada lievennystä omaan rangaistukseensa.

Kauko Huttunen		Kari Lappi
Laamanni  			Käräjätuomari